KOMMISSIONENS BESLUTNING af 11. april 1996 om gennemførelsesbestemmelser til Rådets beslutning 95/527/EF om Fællesskabets finansielle deltagelse i visse udgifter, som medlemsstaterne afholder ved gennemførelsen af overvågnings- og kontrolordningerne under den fælles fiskeripolitik (96/286/EF)

KOMMISSIONEN FOR DE EUROPÆISKE FÆLLESSKABER HAR -

under henvisning til traktaten om oprettelse af Det Europæiske Fællesskab,

under henvisning til Rådets beslutning 95/527/EF af 8. december 1995 om Fællesskabets finansielle deltagelse i visse udgifter, som medlemsstaterne afholder ved gennemførelsen af overvågnings- og kontrolordningerne under den fælles fiskeripolitik (1), særlig artikel 2, stk. 3, andet afsnit, og

ud fra følgende betragtninger:

Der bør fastsættes gennemførelsesbestemmelser for fastlæggelsen af de støtteberettigede udgifter til uddannelse af nationalt kontrolpersonale, der foretager kontrol i forbindelse med den fælles fiskeripolitik;

uddannelse i form af afholdelse af kurser og seminarer eller ved udveksling af nationalt kontrolpersonale er en passende måde at udnytte medlemsstaternes menneskelige ressourcer på, især en målrettet erhvervsuddannelse, der fremmer en mere effektiv forvaltning af den fælles fiskeripolitik;

de i denne beslutning fastsatte foranstaltninger er i overensstemmelse med udtalelse fra Forvaltningskomitéen for Fiskeri og Akvakultur -

VEDTAGET FØLGENDE BESLUTNING:

Artikel 1

1. De støtteberettigede udgifter til uddannelse af nationalt kontrolpersonale omfatter alle faktiske udgifter enten til afholdelse af seminarer og uddannelseskurser af en varighed på mindst en dag eller til udveksling af nationalt kontrolpersonale.

2. Disse uddannelsesforanstaltninger har en varighed på højst to år og tager sigte på at forbedre kvaliteten og effektiviteten af overvågningen af fiskeriet og den dertil knyttede virksomhed samt stimulere et intensivt og permanent samarbejde på alle niveauer i de berørte administrationer for at fremme en bedre vekselvirkning inden for den fælles fiskeripolitik.

Artikel 2

1. Seminarerne og uddannelseskurserne vedrører bl.a.:

- metode for fiskeriovervågning

- EF-lovgivning om den fælles fiskeripolitik, især kontrol

- anvendelse af moderne teknik

- de forskellige medlemsstaters iværksættelse af kontrolordningen for den fælles fiskeripolitik

- forbedring af det nationale kontrolpersonales kendskab til kontrollens betydning og virkning for fiskerisektoren for at fremme kontrolpersonalets forbindelser til fiskerierhvervet.

2. Udgifterne til afholdelse af kurser og seminarer kan bl.a. omfatte leje af lokale, indkøb eller leje af undervisningsmateriale samt betaling af løn til undervisere, der ikke er ansat i en national administration eller i en EF-administration, samt rejse- og opholdsudgifter for nationalt kontrolpersonale, der deltager i kurser og seminarer, samt undervisernes tilsvarende udgifter.

Artikel 3

1. Udveksling af nationalt kontrolpersonale mellem de nationale administrationer har form af fælles studieophold eller tjenesterejser og har det formål at fremme koordineringen af medlemsstaternes fiskeriovervågning via et bedre kendskab til de andre medlemsstaters nationale procedurer.

2. Udgifterne til den i stk. 1 omhandlede udveksling omfatter bl.a. rejse- og opholdsudgifter for nationalt kontrolpersonale, der udveksles mellem de nationale administrationer.

Artikel 4

1. Rejseudgifterne dækker det nationale kontrolpersonales og undervisernes rejse tur-retur mellem bopæl og bestemmelsessted med offentlige transportmidler.

2. Opholdsudgifterne dækker udgifterne til logi, kost og lokal befordring.

3. Rejse- og opholdsudgifterne fastsættes efter de nationale refusionsregler.

Artikel 5

1. De i artikel 2, stk. 2, omhandlede udgifter fastlægges efter skemaet i bilag I.

2. De i artikel 3, stk. 2, omhandlede udgifter fastlægges efter skemaet i bilag II.

Artikel 6

Denne beslutning er rettet til medlemsstaterne.

Udfærdiget i Bruxelles, den 11. april 1996.

På Kommissionens vegne

Franz FISCHLER

Medlem af Kommissionen

(1) EFT nr. L 301 af 14. 12. 1995, s. 30.

BILAG I

ÅRSREGNSKAB OVER UDGIFTER TIL AFHOLDELSE AF KURSER OG SEMINARER

>START GRAFIK>

>SLUT GRAFIK>

BILAG II

ÅRSREGNSKAB OVER REJSE- OG OPHOLDSUDGIFTER FOR NATIONALT KONTROLPERSONALE, DER DELTAGER I UDVEKSLING AF PERSONALE MELLEM DE NATIONALE ADMINISTRATIONER

>START GRAFIK>

>SLUT GRAFIK>